Tirsdag aften skal Michael Lambert i Aftenshowet. Han og hans tidligere plejeforældre medvirker i dokumentaren 'Hvem passer på Michael?', hvor andet afsnit blev sendt mandag aften.

Hans plejeforældre kommer også i Aftenshowet, så Michael har spurgt sin sagsbehandler, om de må spise sammen, inden de skal i tv. Og det har han fået lov til.

For Michael skal stadigvæk spørge sin sagsbehandler om lov, hvis han skal se sine plejeforældre mere end den ene gang om måneden, hvor de må komme på besøg på det opholdssted, han befinder sig nu.

Håber på weekend hjemme

Men han håber på, at der snart bliver givet lov til, at han må komme hjem på weekend engang om måneden.

- Der sker små skridt, og jeg håber, at jeg her i løbet af oktober må komme hjem til mine forældre, fortæller han og tilføjer, at han har fået et utal af positive reaktioner på dokumentaren.

I dokumentaren følger man Michael Lambert og hans plejeforældre Else og Charles Andersen, og deres kamp for at få omstødt kommunens beslutning om, at Michael - efter at have tilbragt det meste af sin barndom hos Else og Charles - har bedst af at være på en institution i stedet for hjemme hos dem i Outrup i Vestjylland.